હવે ડિજિટલ એજમાં દિવાળીનું સૌથી મોટું બોનસ તો એકબીજાને દિવાળીની શુભેચ્છાના ફોરવર્ડિયા મેસેજીસ નહીં ફટકારવાનું વચન પણ હોઇ શકે છે. કોઇ ભાઇ કે બહેન એવું જાહેર કરી દે કે ‘આથી સૌ લાગતાવળગતાઓને ખાસ જણાવવાનું કે આ દિવાળી તહેવારો નિમિત્તે ‘રમા એકાદશીથી માંડીને દેવ દિવાળી ’ સુધીના સમયગાળામાં મારા તરફથી કોઇપણ પ્રકારના ફોરવર્ડેડ શુભેચ્છા મેસેજ કે વીડિયો કે ફોટા કે તમને નહીં ધકેલવામાં આવે એની પાકી ગેરન્ટી ’ તો વાંચનારાઓની આંખોમાં દિવાળીના હજાર દિવડા જેવો ઉજાસ ઝળહળે કે નહીં ? કેટલાય લોકો સ્વીકારવા તૈયાર નથી કે દિવાળીએ હવે ફટાકડા કરતાં પણ વધુ પોલ્યુશન તો આ ફોરવર્ડેડ મેસેજીસ ફેલાવે છે. કેટલાય લોકોનું અડધું દિવાળી વેકેશન તો આ ફોરવર્ડેડ મેસેજીસની સાફસૂફી કરવામાં જ પતી ગયાના પણ દાખલા છે. કમનસીબે આ મોબાઇલ સાફસૂફીને દિવાળીની સફાઇના પેકેજમાં ગણી લેવામાં આવતી નથી એટલે આ નેક કાર્યમાં પરિવારજનો કે પડોશીઓનો એવો કોઇ સપોર્ટ મળતો નથી. આ પુણ્ય કાર્ય સૌએ પોતે જ પર્સનલી પતાવવું પડે છે કારણ કે બીજા લોકોએ પણ પોતાના મોબાઇલમાંથી ફોરવર્ડેડ કચરો સાફ કરવાનો હોય છે. તેમાં પણ તમે પોતે કોઇને ફોરવર્ડ કરેલી શુભેચ્છા તમને પોતાને બીજા 15 લોકો દ્વારા જ્યારે ફોરવર્ડ થઇને પાછી મળે ત્યારે પોતાનાં પાપનો પસ્તાવો કરવા કઇ નદીના કયા ઘાટે સ્નાન કરવા જવાનું તેનો શાસ્ત્રોમાં કોઇ ઉલ્લેખ નથી. આથી શક્ય છે કે તમે કોઇને ‘આ દિવાળીએ મારા તરફથી શુભેચ્છાના કોઇ ફોરવર્ડ મેસેજ મળશે નહીં ’ એવો મેસેજ તમે સૌને મોકલી દો તો એમને બોનસ મળ્યાનો આનંદ થશે અને લાગતાવળગતા લોકો એ જ મેસેજ તમને ફોરવર્ડ કરીને પાછો મોકલશે તો તમને બોનસ પર પણ વ્યાજ મળ્યા જેવો આનંદ થશે. ’’